2007. ÉVI MAFITT TISZTÚJÍTÓ KÖZGYŰLÉS
(Jegyzőkönyv)

A Társaság évi rendes közgyűlését 2007. május 5-én tartotta a Magyar Tudományos Akadémia elnöki tanácstermében. A határozatképességhez szükséges létszám 26 fő (a Magyarországon élő 50 fő fele + 1 fő), a megjelentek száma 36 fő, így a közgyűlés határozatképes. Többen betegség, vagy más akadály miatt nem tudtak megjelenni, és előre kimentették magukat: Király Tibor, Nagy József, Cserni György, Csegezi Tamásné, dr. Tomory István, dr. Bodor Mihály, Margitay György, Berényi Péter, Vendel József. (Jelen lévők a hivatalos mellékletként csatolt jelenléti ív szerint.)
Az ülés levezető elnöke, Visnyovszki Gábor köszöntötte a megjelenteket, külön kiemelve a jelenlévő külföldi tagokat: Ausztriából Karl Endrődi urat, az ARGE Ungarn elnökét és dr. Nagy Ferencet, Hollandiából Marcel de Jongot, Németországból Barabássy Miklóst, Szlovákiából Pálka Györgyöt, Kissimon Mihályt és Máj Józsefet. Javasolta a közgyűlésnek Hodobay Andort jegyzőkönyvvezetőnek, dr. Rill Attilát kisegítő jegyzőkönyvvezetőnek, Kernács Györgyöt és Fülöp Sándort hitelesítőknek. Ismertette a napirendi pontokat, amelyek abban tértek el az előzetesen kiküldöttől, hogy a 8. és 9. pontok felcserélődtek. Czirók Dénes javasolta, hogy a Gervay-díj jelölőbizottságának kiegészítése szerepeljen a napirendi pontok között. A közgyűlés egyhangú igen szavazással elfogadta a javasolt személyeket, valamint a módosításokkal a napirendi pontokat. A közgyűlés megszavazta a szavazatszámláló bizottságot is: elnök dr. Novotny Erzsébet, tagok Burján Andor, Filep László, Szécsényi László és Farkas Zoltán. Az elnök néhány szóval méltatta az előző közgyűlés óta elhunyt tagok munkásságát. A közgyűlés rövid felállással emlékezett elhunyt tagjaira: Gazda István, dr. Molnár László, Surányi Béla, Keszy-Harmath Lóránd a múlt évi közgyűlés óta távoztak az élők sorából. A MAFITT valamennyiük búcsúztatásánál képviselte a tagságot.
Az elnöki beszámolót az elmúlt öt év időszakában végzett munkáról a tagok előzetesen írásban megkapták. Az elnök néhány szóval kiegészítette a beszámolót. Az elnökség lépéseket tett a havi rendszeres klubest megvalósítására. Újra átgondolja a vezetés a meglévő érem- és emlékív-készlet értékesítését. Részletesen megindokolta, hogy a MABÉOSZ elnöke miért nem kapott meghívást a közgyűlésre, illetve miért nem vett részt ő MAFITT elnöki minőségében a MABÉOSZ közgyűlésén (megtagadott vélemény-közlés, megválaszolatlan levél, ebből adódó kínos helyzetek elkerülése, és ehhez járult az is, hogy csak magánemberként kapott meghívót). Beszámolt a nyári esztergomi szimpózium előkészületeiről, és a bélyegmúzeumi ifjúsági szakköri munkáról.

Hodobay Andor titkár felsorolta az elhangzott székfoglaló előadások előadóit, címeit. Megköszönte az előadók, valamint a rendezvények előkészítésében, lebonyolításában segédkezők aktivitását, és köszönetet mondott mindenkinek, akik titkári munkáját két cikluson át segítették. Beszámolóját néhány szóval az elnök is kiegészítette. 
Bondor László ismertette a pénztári jelentést, majd Fülöp Sándor az ellenőri jelentést. A tagdíjfizetés morálján javítani kell, nem megoldott a külföldi tagok tagdíjának beszedése. Kiemelendő, hogy tartós tagdíj elmaradás miatt már történtek kizárások. A 2006. év a pénzügyi konszolidáció éve volt, szerény mértékben, de nőtt a Társaság vagyona. 
Glatz István ezt követően szót kért és ünnepélyesen átadta dr. Homonnay Gézának a Washingtonban nyert, de eddig át nem adott nagy aranyozott ezüst érmet. (Taps)
Czirók Dénes alapítványi elnök a Gervay-alapítvány 2006. évi munkáját és 2007. évi terveit ismertette. A hamis bélyegelőtti levelek kivonása folyamatos, a 2006. év végéig 434 hamis levelet vásárolt fel az alapítvány. Minden levél tanulmányozható a MAFITT honlapján is, dr. Homonnay Gézának köszönhetően, de felhasználni az adatokat csak az alapítvány hozzájárulásával lehet. Az alapítvány a 2006. évben irodalmi pályázatot írt ki, a pályázatok beérkezése folyamatos, döntés ez év szeptemberében lesz. Horváth Lajos 50000,- Ft-ot kapott támogatásként. Más támogatási kérelem nem érkezett. A Gervay-díj jelölőbizottságába – mivel Lipták István elnök kora miatt felmentését kérte, dr. Molnár László pedig elhunyt – a Mafitt elnöksége Fülöp Sándort és Glatz Istvánt javasolta, a jelölőbizottság elnökének pedig a már korábban tagként működő Perneczky Lászlót. A javasolt két új tagot, valamint az elnök személyét a közgyűlés egyhangú igen szavazással elfogadta.  
Ezt követte a Gervay-díj és a Bér Andor vándordíj átadása. A Gervay-díj 2007. évi kitüntetettje Fülöp Sándor. A Bér Andor vándordíjat posztumusz Gazda István kapta. A kitüntetettek méltatásához kapcsolódva Czirók Dénes tájékoztatta a közgyűlést, hogy dr. Ulrich. Ferchenbauer tagtársunk 2007-ben RDP tag lett. Ehhez a MAFITT írásban gratulálni fog.

A jubilánsok közül a jelen levő Karl Endrődi-t köszöntöttük. 
Az elnökség beszámolóját hozzászólások és vita követte. 

Dr Lővei György Fülöp Sándorról szólt kiegészítőleg, Filep László Gazda István filatéliai munkásságát méltatta.

Czirók Dénes szerint a beszámoló szegényes volt. Az előző ciklus végén 28 oldalas kiadvány jelent meg, most semmi. Az elnökség titkár nélkül működött: ez egy elnöki rendszer volt. Csak egy igazi székfoglaló volt. Bízik abban, hogy a következő év eredményesebb lesz. A MAFITT-nak törekednie kell a MABÉOSZ-szal megromlott viszony helyreállítására. Tíz éve csak beszélünk a Philatelica megjelenéséről, ebben is előre kellene lépni. Kifogásolta a névtelen cikkek megjelenését. 
Angyal Erzsébet egyetért az előtte szólóval abban, hogy a MABÉOSZ-szal rendezni kell a kapcsolatot annak ellenére is, hogy a két szervezet vezetőségének a hamis bélyegelőtti levelekkel kapcsolatban eltérő a véleménye. Véleménye szerint a Gervay-alapítványnak nem lett volna szabad elfogadnia pénzbeli hozzájárulást a MABÉOSZ-tól a hamis levelek felvásárlásának támogatása címen. (Czirók Dénes azonnali válasza szerint, a MABÉOSZ elnöksége adta és az alapítvány elfogadta.)

Dr. Somogyi Tamás a rendszeres klubélet fontosságáról beszélt. Megoldást kellene találni havi rendszeres találkozóra.

Dr. Rill Attila megjegyezte, hogy részt vett a MABÉOSZ közgyűlésén, ahol a 2007-évi és a 2007-2010-évi középtávú tervekben egyetlen szóval sem említették a MAFITT-tal történő kapcsolattartást.
Barabássy Miklós kifogásolta, hogy a hamis bélyegelőtti levelek Interneten is hozzáférhető adatainak bárminemű közzétételéhez a Gervay alapítvány előzetes hozzájárulása szükséges. Czirók D. azonnali válasza szerint ezt a döntést a kuratórium hozta, hogy a sajtóban, könyvben engedély nélkül adatokat közzétenni nem lehet, a forrást, a tulajdonost minden esetben meg kell említeni. Ezek a feltételek is olvashatók az Interneten.
Dr. Kalocsay Ferenc szerint a beszámoló rövid, szerény volt, mint maga az elnök, azaz nem részletezte az összes történést. A nyári szimpózium egyik szervezőjeként bízik annak sikerében. A tagdíjfizetéssel kapcsolatban javasolta, hogy aki a közgyűlésig nem fizeti be a tagdíját, annak ne legyen szavazati joga. Jobb adminisztrációt javasol.

Dr. Révész Péter szerint a feszültségpontok a hamis bélyegelőtti levelekről szólnak. A  MAFITT-nak feladata a hamis levelek ellni küzdelem. Egy pártatlan bizottság felállítását javasolta, amelyik vizsgálná a Gervay-alapítvány ténykedését a hamis levelek ügyében, és azt a közgyűlés elé terjesztené. Világhálóra feltett levelek esetében vitatja az engedélyeztetés jogosságát. Az emlegetett „vidéki bélyegújság” főszerkesztője is MAFITT tag. 
Filep László szerint a hamis levelek ügyében csak elkenés folyik, de a MAFITT elsőrendű érdeke, hogy a kérdés rendbe legyen téve. Olyan grémium kell, amely nem törődik a MABÉOSZ vélt érdekeivel. Megköszönte a szlovák-magyar szimpózium szervezőinek a sikeres rendezést.

Dr. Nagy Ferenc a külföldi tagdíjak banki átutalásának magas költségeiről beszélt.
Fülöp Sándor szerint is a MABÉOSZ-szal való kibékülés a cél, de az érdekellentétek miatt jó lenne, ha nem lennének kölcsönös tisztségviselők.

Dr. Kalocsay Ferenc dr. Révész Péterhez csatlakozva szintén független bizottság felállítását javasolta a hamis levelek ügyében, ill. egyetértett Fülöp S. javaslatával a pozícióhalmozás ellen, akár alapszabály módosítással is.  

Visnyovszki G. elnök reagált a hozzászólásokra. Hangsúlyozta, hogy a hamis bélyegelőtti levelek ügye szándékosan nem szerepelt a napirendi pontok között, de ez korántsem jelenti az ügy lezárását. Azt persze mindenki mondhatja, hogy máshogy tudja a dolgokat, mindenkinek lehet egyéni véleménye, mindenki állíthatja azt, hogy ő ártatlan. A MAFITT és a MABÉOSZ korábbi közös ülésén azonban a MABÉOSZ részéről senki sem tett fel kérdéseket, senki nem keresett felelőst és senkit nem érdekelt, és hogy kinek mi volt a személyes érdeke, az ügyet pedig a MABÉOSZ sajátos módon lezárta. Dr. Lippai Pál az ügyet személyes sérelemként állította be, amelyet egyesek irígysége és bosszúja motivál. A MAFITT ma az összegyűjtött tényekről már akár egy félszáz oldalas képes kiadványt is megjelentethetne. Megjegyezte, hogy a hamis levelek Internetre való felvitele elnökségi döntés volt és dr. Homonnay Géza vállalta a döntés realizálását. (Czirók Dénes szerint ez kuratóriumi döntés következménye volt.) Nem feltételenül ért egyet a tisztségek Mabéosztól független betöltési elvével. Czirók Dénes kritikai észrevételére válaszolva (nem volt összefoglaló kiadvány) utalt a készülő MAFITT-évkönyvre és a takarékosságra.
A vita végén Láng István tiszteleti elnök vette át a közgyűlés vezetését. Javasolta a beszámoló elfogadását az alábbi kiegészítésekkel, amelyek végrehajtása már a következő elnökség feladata lesz:
1. A szakmai, társasági közélet aktivizálása;

2. A MABÉOSZ-szal való kapcsolatok javítása;

3. A MAFITT belső adminisztrációjának javítása;

4. A periodika ügyében előrelépés;

5. A tagdíjfizetési szabályok betartatása;

6. A bélyegelőtti levelek hamisítási ügyének lezárása öttagú bizottsággal.

A közgyűlés az elnökség beszámolóját a kiegészítésekkel egyhangú igen szavazással elfogadta, és az elnökséget felmentette. A közgyűlés egyidejűleg – a kiosztott lista alapján – egyhangú igen szavazással döntött, hogy a tagok javaslatai alapján (amelyet az elnök ismertetett) az új tagjelöltek valamennyien felkerüljenek a szavazólistára.

Dr. Rill Attila a tisztújító jelölőbizottság nevében ismertette annak munkáját, és a beérkezett javaslatokat. 
Dr. Lovász András javasolta, hogy dr. Rill Attila titkárjelöltként kerüljön fel a szavazólistára. Dr. Kalocsay Ferenc visszalépett a jelöléstől. A közgyűlés egyhangú igen szavazással döntött, hogy dr. Rill Attila és Filep László neve is felkerüljön jelöltként a szavazólistára.

SZÜNET
A szünet után a tisztújító szavazás eredményét dr. Novotny Erzsébet ismertette (49 bedobott szavazat, ebből 13 írásos meghatalmazás útján) az „igen” szavazatok megjelölésével:
elnök                                Visnyovszki Gábor                                              42 igen szavazattal

a két alelnök                    dr. Somogyi Tamás (34 igen) és dr. Homonnay Géza (43 igen)

titkár                                dr. Rill Attila                                                       22 igen

ellenőr                              Fülöp Sándor                                                      44 igen

pénztáros                         Bondor László                                                     46 igen

a négy további elnökségi tag
Perneczky László (28 igen); Kernács György (26 igen); dr. Révész Péter (22 igen)  és Angyal Erzsébet (18 igen)
Új tagok a 2007. évtől (32 beérkezett szavazat alapján): Csicsay Péter (30 igen); dr. Horváth József (31 igen); Szabó Jenő (26 igen); dr. Csekey László (29 igen); Kardhordó Kálmán (31 igen) és Varjasi Mihály (26 igen).

Az új vezetőség nevében Visnyovszki G. elnök megköszönte a bizalmat, egyben a szavazatszámlálók alapos munkáját.

A közgyűlés egyhangúlag az alábbi határozatot fogadta el:
1. Az elnökség elsőrendű feladata a 2006. évi tevékenységről szóló beszámoló kiegészítésében felsorolt 1-6. pontok végrehajtása;

2. a 2007. évi tagdíj a magyar és a volt szocialista országokban élő tagoknak 5000 Ft, ez az összeg a 2008. évben emelkedik 6000 Ft-ra;

3. Az új vezetés mielőbb vázolja fel a 2009. évi világtalálkozó feladatait.

                                                                                                                                      
Budapest, 2007. május 20.

Összeállította és ellenőrizte: Hodobay Andor és dr. Rill Attila

(aláírások, keltezéssel)                                                                                      Hitelesítők: Fülöp Sándor és Kernács György  
